સાઉથ આફ્રિકા અને ભારત વચ્ચે રમાઈ રહેલી વન-ડે શ્રેણીની અંતિમ મેચમાં સાઉથ આફ્રિકાનું કંગાળ પ્રદર્શન જોવા મળ્યું હતું. સેન્ચુરિયન ખાતે રમાઈ રહેલી છઠ્ઠી વન-ડેમાં સાઉથ આફ્રિકાએ ભારતને જીતવા માટે ૨૦૫ રનનો લક્ષ્યાંક આપ્યો હતો. ભારતીય બોલરોની ઘાતક બોલિંગ અને સાઉથ આફ્રિકાના બેટ્સમેનોના કંગાળ પ્રદર્શનને કારણે આફ્રિકાની ટીમ ૫૦ ઓવર પણ રમી શકી નહોતી. ૪૬.૫ ઓવરમાં સાઉથ આફ્રિકા માત્ર ૨૦૪ રન નોંધાવી શકી હતી. સાઉથ આફ્રિકા માટે માત્ર વિકેટકિપર ઝોંડોએ ૫૪ રન નોંધાવ્યા હતા. તે સિવાય મિડલ ઓર્ડરમાં આવેલા ડિવિલિયર્સે ૩૦ રન અને નીચલા ક્રમે આવેલા ફેલુક્વાયોએ ૩૪ રનનું યોગદાન આપ્યું હતું. ભારતીય ટીમના નવા બોલર શાર્દુલ ઠાકુરે સૌથી વધુ ચાર વિકેટ ઝડપી હતી. જસપ્રિત બુમરાહ અને યજુવેન્દ્ર ચહલે બે-બે વિકેટ ઝડપી હતી. ઉલ્લેખનીય છે કે, ભારત ૪-૧થી આ સિરીઝમાં આગળ છે. ભારતે ગત મેચ જીતીને સિરીઝ ઉપર કબજો જમાવી લીધો હતો. સેન્ચુરિયન ખાતે વિજય મેળવીને ભારત અહીંયા સતત છઠ્ઠી મેચ જીતવાનો રેકોર્ડ બનાવ્યો છે. સાઉથ આફ્રિકાએ આપેલ લક્ષ્યનો પીછો કરતા કોહલી એન્ડ કંપનીએ માત્ર 32.1 ઓવરમાં જ 206 કરીને ભવ્ય જીત હાંસલ કરી લીધી હતી.